42 in Brits vas oor openbare geweldDie polisie op die toneel in Brits, Noordwes (April 2019) (Foto: ANA) Altesaam 42 verdagtes sal Donderdag in die Brits-landdroshof in Noordwes verskyn op aanklag van openbare geweld. Kol. Adéle Myburgh, woordvoerder van die polisie, het gesê nog nege persone sal in dieselfde hof verskyn in verband met aanklagte van roof wat ook met die voorvalle van openbare geweld verband hou. “Inwoners van Oukasie het na bewering sleutels van vragmotorbestuurders gesteel en die vragmotors gebruik om verskeie paaie in die gebied te versper,” het sy gesê. “Dit het verkeersvloei verhinder.” Die verdagtes is in hegtenis geneem ná gemeenskapsbetogings Maandag in Brits begin het. “Lede van die gemeenskap het paaie versper en motoriste in en rondom Brits en Oukasie met klippe bestook,” het Myburgh bygevoeg. Die polisie is steeds in die gebied teenwoordig om stabiliteit te verseker. Lt.genl. Baile Motswenyane, provinsiale polisiekommissaris, het die gedrag van die betogers veroordeel. Hy het gewaarsku dat polisiebeamptes nie wetteloosheid, soos opsetlike saakbeskadiging en die versperring van paaie, sal duld nie. Betogers het Maandag vanaf Oukasie na die munisipale kantore in die dorp opgeruk. Hulle dring aan op beter dienslewering. Myburgh het gesê lede van die gemeenskap het op 4 April ŉ memorandum van griewe aan die plaaslike munisipaliteit oorhandig. Die premier is sewe dae gegee om op die memorandum te reageer anders sou hulle tot gewelddadige betoging oorgaan.